ভেনেজুয়েলায় টেলিভিশন
ভেনেজুয়েলায় টেলিভিশন সম্প্রচার ব্যবস্থা ১৯৫২ সাল থেকে শুরু হয়। স্বৈরশাসক মার্কোস পেরেজ জিমেনেজ রাষ্ট্রীয় চ্যানেল টেলিভিসোরা ন্যাশিওনালের শুভ উদ্বোধন করেন। এরফলে ভেনেজুয়েলা বিশ্বের নবম দেশ হিসেবে টেলিভিশন দেখার সুযোগ পায়। ১৯৬৩ সালে ভেনেজুয়েলার এক-চতুর্থাংশ বাড়ীতে টেলিভিশন ছিল যা পরবর্তীতে ১৯৬৯ ও ১৯৮২ সালে যথাক্রমে ৪৫% ও ৮৫%-এ দাঁড়ায়। ভেনেজুয়েলায় টেলেনোভেলা অসম্ভব জনপ্রিয়তা পায়। ১৯৯২ সালে কারা সুসিয়া’র ন্যায় কিছু ভেনেজুয়েলীয় নির্মাণ সংস্থাও আন্তর্জাতিক পর্যায়ে অনুষ্ঠান বিপণনে অগ্রসর হয়। তবে, সর্বাপেক্ষা যে টেলিভিশন অনুষ্ঠানটি আন্তর্জাতিক অঙ্গনেও ছড়িয়ে পড়ে তা হলো সাপ্তাহিক আলাপচারিতামূলক অনুষ্ঠান ‘আলো প্রেসিডেন্টে’। এ অনুষ্ঠানে তৎকালীন রাষ্ট্রপতি হুগো চাভেজ অংশ নিতেন। এছাড়াও, সরকার নিয়মিতভাবে সকল চ্যানেলে সরকারী অনুষ্ঠান সম্প্রচার করার বিষয়ে বাধ্যতামূলক আদেশ দান করে।